Football Club Internazionale Milano, mai cunoscut ca Internazionale sau Inter, este un club de fotbal din Milano, Italia, care evoluează în Serie A. În afara Italiei clubul este denumit și Inter Milano. Inter este singura echipă italiană care a participat la toate edițiile campionatului național Serie A de la fondarea acestuia în ediția 1929-30, câștigând ultimul titlu de campioană în sezonul 2009-2010, pentru a cincea oară consecutiv. Inter este, de asemenea, ultima echipă italiană care s-a impus într-o competiție europeană, câștigând Liga Campionilor în sezonul 2009-10, devenind ulterior campioana mondială a cluburilor în decembrie 2010.